გაეროს უშიშროების საბჭოს რეზოლუცია 253

გაეროს უშიშროების საბჭოს რეზოლუცია 253 გადაწყვეტილება ერთხმად მიიღეს 1968 წლის 29 მაისს. საბჭომ, წინა რეზოლუციების დამოწმების შემდეგ, შეშფოთებით აღნიშნა, რომ დღემდე მიღებულმა ზომებმა ვერ უზრუნველყო სამხრეთ როდეზიაში აჯანყების შეწყვეტა. საბჭომ დაგმო უკანონო რეჟიმის მიერ სამხრეთ როდეზიაში განხორციელებული „ადამიანობის წინააღმდეგ მიმართული სიკვდილით დასჯის ფაქტები“, რაც, მათი თქმით „დიდი შეურაცხყოფა იყო კაცობრიობისთვის“. საბჭომ კიდევ ერთხელ დაგმო აღნიშნული რეჟიმი და მოუწოდა გაერთიანებულ სამეფოს, დაესრულებინა აჯანყება სამხრეთ როდეზიაში. ასევე, საბჭომ გადაწყვიტა, რომ ყველა წევრ სახელმწიფოს ევალებოდა:
ამ რეზოლუციის მიღების თარიღის შემდეგ, ყველა წევრმა სახელმწიფომ უნდა აღკვეთოს სამხრეთ როდეზიაში წარმოებული პროდუქციის იმპორტი, მიუხედავად ამ პროდუქციის სამართლებრივი სტატუსისა
შეჩერდეს მათი მოქალაქეების მიერ გაეროს წევრ სახელმწიფოების ტერიტორიებზე განხორციელებული ნებისმიერი საქმიანობა, რომელიც მიმართულია სამხრეთ როდეზიიდან საქონლის ან პროდუქციის ექსპორტის ხელშეწყობისკენ.
აკრძალონ სამხრეთ როდეზიაში ან სამხრეთ როდეზიელების მიერ რეგისტრირებული გემების ან თვითმფრინავების მათ ტერიტორიაზე შემოსვლა.
თავიანთი მოქალაქეების მიერ ან მათი ტერიტორიიდან უნდა აღკვეთონ ნებისმიერი საქონლის ან პროდუქციის გაყიდვა ან მიწოდება სამხრეთ როდეზიისთვის (გარდა იმ საგნებისა, რომლებიც მკაცრად განკუთვნილია სამედიცინო მიზნებისთვის, განათლებისთვის, გამოცემებისთვის, საინფორმაციო მასალისთვის და განსაკუთრებული ჰუმანიტარული გარემოებების შემთხვევაში — სურსათისთვის).
აკრძალონ სამხრეთ როდეზიისთვის განკუთვნილი საქონლის გადაზიდვა გემებით, თვითმფრინავებით ან სახმელეთო ტრანსპორტით მათ ტერიტორიაზე.

საბჭომ ასევე დაადგინა, რომ წევრ სახელმწიფოებმა არ უნდა გაუწიონ რაიმე სახის დახმარება სამხრეთ როდეზიაში მოქმედ უკანონო რეჟიმს, მათ შორის არ უნდა მიაწოდონ ფინანსური სახსრები საინვესტიციოდ ან სხვა სახის ეკონომიკური რესურსები არც ერთ კომერციულ, სამრეწველო ან საჯარო მომსახურების საწარმოს (მათ შორის ტურისტულ ორგანიზაციებს). ასევე, წევრ სახელმწიფოებს ევალებათ, აღკვეთონ თავიანთი მოქალაქეების ან მათი ტერიტორიაზე მყოფი სხვა პირების მიერ ამგვარი სახსრებისა თუ რესურსების გადაცემა, და აგრეთვე ნებისმიერი სხვა სახის ფულადი გადარიცხვა სამხრეთ როდეზიაში მყოფი პირების ან ორგანიზაციებისთვის. გარდა შემთხვევებისა, როცა გადარიცხვა ხდება პენსიების, სამედიცინო, ჰუმანიტარული, საგანმანათლებლო, საინფორმაციო მიზნებისთვის ან განსაკუთრებულ გარემოებებში სურსათისთვის. საბჭომ ასევე გადაწყვიტა, რომ წევრ სახელმწიფოთა ვალდებულებაა თავიანთ ტერიტორიაზე არ დაუშვან შესვლა იმ პირთა, რომლებიც მოგზაურობენ სამხრეთ როდეზიის პასპორტით, ასევე იმ პირთა, რომელთა შესახებ აქვთ საფუძვლიანი ეჭვი, რომ ისინი მუდმივად ცხოვრობენ სამხრეთ როდეზიაში და რომლებიც მხარს უჭერდნენ, ხელს უწყობდნენ ან სავარაუდოა, რომ მომავალშიც მხარს დაუჭერენ ან ხელს შეუწყობენ უკანონო რეჟიმის არალეგალურ საქმიანობას.

შემდგომში, საბჭომ დაადგინა, რომ ყველა წევრ სახელმწიფოს ევალებოდა აეკრძალა მათი ტერიტორიაზე რეგისტრირებული ან მათ მოქალაქეებზე დაქირავებული ავიაკომპანიებისა და საჰაერო ხომალდების ფრენა სამხრეთ როდეზიაში ან სამხრეთ როდეზიიდან, აგრეთვე ნებისმიერი კავშირი სამხრეთ როდეზიაში რეგისტრირებულ ავიაკომპანიებთან ან საჰაერო ხომალდებთან. გაეროს სპეციალიზებულ სააგენტოებს მოუწოდეს, გადაედგათ ყველა შესაძლო ნაბიჯი, რათა აღეკვეთათ ის საქმიანობა, რომელიც ემსახურებოდა სამხრეთ როდეზიაში ემიგრაციის წახალისებას, ხელშეწყობას ან მხარდაჭერას. საბჭომ ასევე მოუწოდა წევრ სახელმწიფოებსა და გაეროს სააგენტოებს, პირველ რიგში, დახმარება გაეწიათ ზამბიისთვის, ვინაიდან ამ რეზოლუციის შესრულება, სავარაუდოდ, გამოიწვევდა ეკონომიკურ სირთულეებს აღნიშნულ ქვეყანაში და ბოლოს საბჭომ გადაწყვიტა შეექმნა კომიტეტი, რომელიც მოამზადებდა ანგარიშს ამ რეზოლუციის შესრულების პროცესზე.